text: Politiets alarmcentraler i Esbjerg og Horsens lukker 
  08 august 2011 kl. 09.37
  Spareplaner sender politiets alarmcentraler i Esbjerg og Horsens på pension. Alle 112-opkald skal fra efteråret klares fra kun to alarmcentraler i landet.  
  De to-tre operatører, der klarer opkaldene i Esbjerg, vil blive flyttet til andet arbejde. Finn Skiøtt, der er leder af alarmcentralen og vagtcentralen i Esbjerg, siger, at det ingen betydning får for borgerne.
  - Med de moderne søgesystemer, vi opererer med, betyder lokalkendskab stort set ikke noget, siger han.
  
  Udvalg: Overkapacitet 
  Lukningen af alarmcentralen i Esbjerg sker som et led i en spareplan på 47 mill. kr. Et udvalg, der har analyseret politiets økonomi, har peget på, at de syv alarmcentraler i landet udgør en dyr og unødvendig overkapacitet.
  
  1 million opkald om året 
  Derfor skal de knap 1 million nødopkald nu ekspederes fra Aarhus og Slagelse. De to alarmcentraler er allerede i dag de største centraler og har begge særlige funktioner.
  De kan bemandes med blot 2-3 operatører og dermed spares der en række stillinger væk.
  
  Under afvikling 
  Allerede nu er alarmcentralen i Esbjerg ved at blive afviklet, så kollegaerne i Slagelse og Aarhus gradvist kan overtage arbejdet og udstyr. Sidste uge for Esbjerg-centralen - inden pensionen - bliver uge 44.
  Alarmcentralen i Horsens lukker også - og flytter til Århus.
  